CELEX: 32014D0714
Language: sk
Date: 2014-10-13 00:00:00
Title: 2014/714/EÚ: Vykonávacie rozhodnutie Komisie z  13. októbra 2014 o stiahnutí odkazu na harmonizovanú normu EN 1384:2012 „Prilby na jazdecký šport“ podľa nariadenia Európskeho parlamentu a Rady (EÚ) č. 1025/2012 z Úradného vestníka Európskej únie [oznámené pod číslom C(2014) 7236]

15.10.2014   
            
            
               SK
            
            
               Úradný vestník Európskej únie
            
            
               L 297/11
            
         VYKONÁVACIE ROZHODNUTIE KOMISIE
   z 13. októbra 2014
   o stiahnutí odkazu na harmonizovanú normu EN 1384:2012 „Prilby na jazdecký šport“ podľa nariadenia Európskeho parlamentu a Rady (EÚ) č. 1025/2012 z Úradného vestníka Európskej únie
   
      
         [oznámené pod číslom C(2014) 7236]
      
   
   
      (2014/714/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 11,
   keďže:
   
               (1)
            
            
               Ak sa vnútroštátna norma transponujúca harmonizovanú normu, na ktorú bol uverejnený odkaz v Úradnom vestníku Európskej únie, vzťahuje na jednu alebo viac základných zdravotných a bezpečnostných požiadaviek stanovených v prílohe II k smernici Rady 89/686/EHS (2), pokladajú sa osobné ochranné prostriedky vyrobené v súlade s touto normou za prostriedky spĺňajúce príslušné základné zdravotné a bezpečnostné požiadavky.
            
         
               (2)
            
            
               Komisia vzniesla podľa článku 6 ods. 1 smernice 89/686/EHS formálnu námietku proti norme EN 1384:1996 „Prilby na jazdecký šport“, harmonizovanú podľa smernice 89/686/EHS. Odkaz na túto normu bol prvýkrát uverejnený v Ú. v. ES C 180 zo 14. júna 1997, zmena A1 bola ďalej uverejnená v Ú. v. ES C 190 z 10. augusta 2002. Európsky výbor pre normalizáciu (CEN) potom vydal novú verziu uvedenej normy EN 1384:2012, ktorá bola uverejnená v Ú. v. EÚ C 395 z 20. decembra 2012; 30. apríla 2013 prestal v prípade nahradenej normy EN 1384:1996 platiť predpoklad zhody.
            
         
               (3)
            
            
               Nové znenie je teraz harmonizované a v jeho prípade platí predpoklad zhody; norma sa však podstatne nezmenila. Keďže nedostatky sa novou verziou neodstránili, Komisia obnovila formálnu námietku týkajúcu sa normy EN 1384:2012.
            
         
               (4)
            
            
               Formálna námietka sa zakladá na skutočnosti, že norma dostatočne nepokrýva základné zdravotné a bezpečnostné požiadavky uvedené v článku 3 a stanovené v prílohe II k smernici 89/686/EHS a vykazuje nižšiu úroveň bezpečnosti v porovnaní s inými normami v oblasti bezpečnostných prilieb (ako napríklad normy Snell alebo PAS 015 pre jazdecké prilby), najmä pokiaľ ide o schopnosť tlmenia nárazu, prerazenie prilby a jej stabilitu. Po preskúmaní normy EN 1384:2012 a po konzultácii s odborníkmi Komisia zastáva názor, že je potrebné vylepšiť hlavne tieto oblasti:
               
                           —
                        
                        
                           schopnosť tlmenia nárazu: väčšina porovnateľných noriem nepoužíva iba nárazovú podložku a majú vyššie energetické úrovne,
                        
                     
                           —
                        
                        
                           prerazenie prilby: výška pásu závažia je iba polovičná v porovnaní s normou Snell,
                        
                     
                           —
                        
                        
                           bočná stabilita: nie sú stanovené žiadne požiadavky na bočnú stabilitu, t. j. na výrobu prilby, ktorá je dostatočne pevná, aby odolala bočným silám,
                        
                     
                           —
                        
                        
                           chránené oblasti: je potrebné viac zohľadniť oblasti spánkov, pričom by však sa však nemala obmedziť schopnosť počuť,
                        
                     
                           —
                        
                        
                           zorné pole: nie sú stanovené žiadne požiadavky na zorné pole, ktoré by zaistili dobrú viditeľnosť počas jazdy na koni,
                        
                     
                           —
                        
                        
                           stabilita prilby: mohla by sa zahrnúť skúška stability ako v prípade normy PAS 015, aby sa zaistilo, že sa prilba nebude môcť na hlave počas jazdy pohybovať.
                        
                     
         
               (5)
            
            
               Berúc do úvahy vyššie uvedené bezpečnostné aspekty, ktoré si vyžadujú zlepšenie, norma EN 1384:2012 neposkytuje predpoklad zhody so základnými zdravotnými a bezpečnostnými požiadavkami vyplývajúcimi zo smernice 89/686/EHS. V dôsledku toho by sa mal odkaz na normu EN 1384:2012 vypustiť z Úradného vestníka Európskej únie.
            
         
               (6)
            
            
               Nariadenie (EÚ) č. 1025/2012 sa uplatňuje od 1. januára 2013. Podľa článku 26 uvedeného nariadenia sa vypúšťa článok 6 ods. 1 smernice 89/686/EHS a odkazy na vypustené ustanovenia sa považujú za odkazy na článok 11 tohto nariadenia.
            
         
               (7)
            
            
               Uskutočnili sa konzultácie s európskymi normalizačnými organizáciami, európskymi organizáciami zainteresovaných strán, ktoré sú oprávnené čerpať finančné prostriedky Únie a pracovnou skupinou pre osobné ochranné prostriedky.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 22 nariadenia (EÚ) č. 1025/2012,
            
         PRIJALA TOTO ROZHODNUTIE:
   Článok 1
   Odkaz na normu EN 1384:2012 „Prilby na jazdecký šport“ sa z Úradného vestníka Európskej únie vypúšťa.
   Článok 2
   Toto rozhodnutie je určené členským štátom.
   
      V Bruseli 13. októbra 2014
      
         
            Za Komisiu
         
         Ferdinando NELLI FEROCI
         
            člen Komisie
         
      
   
   
      (1)  Ú. v. EÚ L 316, 14.11.2012, s. 12.
   
      (2)  Smernica Rady 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (Ú. v. ES L 399, 30.12.1989, s. 18).